En foreslått lovendring i USA vil gi FBI anledning til å massehacke datamaskiner. Om ikke den amerikanske kongressen stopper lovforslaget, vil det føderale byrået få anledning til å bryte seg inn i datamaskiner over hele verden allerede fra 1. desember i år. Det skriver Bitcoin.com.

I utgangspunktet er det brukere av krytptovalutaen Bitcoin og det anonymiserte nettverket Tor som er det primære målet for FBI.

– Bitcoin har et omdømmeproblem

– Det er ironisk at selv om kyberkriminalitet har vært en del av hverdagen til internett siden begynnelsen, så er det ingen som tenker på internett som et fristed for kriminelle. Folk forbinder internett med et sted der man kan handle, sosialisere, kommunisere, konsumere underholdning og lære.

– Men når det kommer til kryptovalutaen Bitcoin så har man et vesentlig omdømmeproblem. Hver gang en kyberkriminell utfører et angrep og krever betaling i Bitcoin, så ser man på dette som et Bitcoin-problem og ikke et internettproblem, skriver Jason Weinstein i et debattinnlegg på Coindesk.

Enkelt å skaffe ransaking

Han er daglig leder av Blockchain Alliance, og har tidligere blant annet jobbet som statsadvokat i det amerikanske justisdepartementet hvor han var ansvarlig for kyberkriminalitetavdelingen.

Om lovendringen trer i kraft trenger det amerikanske etterretningsbyrået bare å innhente en ransakningsordre fra en føderal dommer for å hacke en spesifikk datamaskin og alle andre maskiner som er koblet til den igjen via for eksempel Tor eller Bitcoin-transaksjoner.

FBI trenger bare å bevise at noen har tuklet med geolokasjonen til en datamaskin for å adgang til å ransake maskinen. Det amerikanske etterretningsorganet kan dermed med enkelthet forfølge den enkelte bruker, men også alle som er tilknyttet denne maskinen, skriver det amerikanske nettstedet.

Knytter Bitcoin mot prostitusjon og barneporno

I teorien vil dette gi amerikanerne tilgang til å kontrollere botnets uavhengig om de befinner seg i USA eller ikke. Ifølge Bitcoin.com vil dermed FBI også ha adgang til å ta seg inn i datamaskiner som befinner seg i Norge.

Amerikanske frivillige organisasjoner som, Electronic Frontier Foundation, prøver å blokkere vedtaket i både kongressen og senatet, men ifølge Bitcoin.com er sjansene små for at lovendringen ikke skal gå igjennom.

Om lovendringen går igjennom vil den også være ekstremt vanskelig å reversere da amerikanske myndigheter har vært veldig suksessfulle når det kommer til å knytte kyberkriminalitet og kryptovalutaen med både salg av narkotika, prostitusjon og barnepornografi, argumenterer nettstedet.